Heger, Eduard, podpredseda vlády a minister financií SR (2020-07-24):
Ďakujem veľmi pekne, pán predsedajúci. Vážené pani poslankyne, vážení páni poslanci, nachádzame sa alebo Slovensko aj my sa nachádzame naozaj v historických časoch. V historických z viacerých dôvodov, ale to najdôležitejšie je, že naozaj Slovensko čelí veľkej kríze vďaka korone, ktorú si nikto nežiadal. A myslím si, že je úplne nevyhnutné venovať sa oprave Slovenska. Naša vláda dostala vo voľbách silný mandát. Aj vďaka tomu má naša koalícia 95 hlasov, čo je ústavná väčšina. My vo vláde, ale aj v koalícii sme si veľmi vedomí tejto, tohto mandátu a tej zodpovednosti, ktorú máme voči občanom. Ako som povedal, to práve tohto volebného obdobia hneď na úvod prišla korona. Nikto si ju nežiadal, nikto ju nechcel, ale je nevyhnuté sa k nej veľmi zodpovedne postaviť. Táto korona zatriasla mnohými základmi a povedzme si na rovinu, mnohé základy neobstáli. Neobstáli aj preto, lebo práve predchádzajúce vlády sa dlhodobo nestarali o Slovensko. A povedzme si na rovinu, páni predkladatelia, väčšinu z tých posledných, napríklad 14 rokov ste vládli vy. Je také úsmevné, keď sme nastúpili do vlády a predkladali sme zákony na odvrátenie alebo vôbec na pomoc ľuďom, aby dokázali čeliť kríze v korone, tak aj z vašich úst v tých prvých chvíľach zneli ústa, teda zneli výroky na podporu a podobne. Sľubovali ste spoluprácu a podanú ruku a úplne komické je, keď teraz vidíme aj vo vašom návrhu, ako vytýkate sadu skrátených legislatívnych konaní, ktoré na jednej strane podporíte a potom ich vlastne vytýkate. Čo viac k tomu dodať? Myslím si, že hovorí všetko za seba. Ale, samozrejme, my sme vám tu spoluprácu neverili, pretože už vás poznáme. Už vás poznáme za tých dvanásť rokov. A poznáme vás veľmi dobre. A opäť aj práve týmto odvolávaním ste sa vyfarbili. Po štyroch mesiacoch odvolávate vládu a dôvody na odvolávanie sú klamstvá a absurdné veci. Veď sa pozrime na tie základné štyri body. Nenaplnenie sľubu predsedu vlády plniť si svoju funkciu čestne, svedomite a v záujme občanov. Viete, to je pochvala. To je pochvala od vás, pretože to jasne hovorí, keď vy to takto vidíte, to jasne hovorí, že vy máte úplne inú optiku. Vy ju máte vyrosenú. A toto je vlastne aj toho následok. Pretože povedzme si na rovinu. Čo vy viete o čestnosti, svedomitosti a záujme občanov? Veď vy ste hájili záujmy oligarchov a svojich mecenášov. Veď sa pozrime na to, čo hovoril váš minister financií pán Počiatek na stretnutí s generálnym prokurátorom pánom Trnkom, keď teda chceme hovoriť o čestnosti, svedomitosti a záujme občanov. Sám pán Počiatek povedal pánovi Trnkovi: „Nie je dôležité, čo je pravda, ale aký marketing nám urobíš.“ Druhý bod hovorí o nenaplnení a odchyľovaní sa od programového vyhlásenia vlády, na základe ktorého bola vláde vyslovená dôvera parlamentnou väčšinou. To naozaj vážne? Toto je vaše odôvodnenie? Veď vy ste za to programové vyhlásenie nehlasovali. Ste úplne komickí. Naozaj. Sa tu odvolávať na programové vyhlásenie vlády, ktoré vy ste absolútne nepodporili a teraz nám idete tu moralizovať. Ale opäť som rád, že niečo takéto znie z vašich úst, lebo to znamená, že to robíme dobre, lebo ideme opačným smerom, ako by ste išli vy. A vy ste už ukázali za tých dvanásť rokov, akým smerom ste išli. A narážam na tretí bod, keď hovoríte o manažovaní a neviem čo všetkého. A hovoríte na, alebo takto, ja to radšej prečítam, aby som na to mohol zareagovať: „Nepripravenosť na manažovanie plnenia ústavných povinností vlády, najmä tých, ktoré sú zamerané na hospodársky, sociálny a všestranný rozvoj Slovenskej republiky.“ Tak sa pozrime na to. Hospodársky rozvoj. Čo ste dokázali v hospodárskom rozvoji? Samotný rebríček Doing Business ukázal vaše výsledky, keď sme sa prepadávali z roka na rok. A to ste mali úplne iné ambície. A dnes sme na 45. mieste. Čiže som rád, že ideme opačným smerom, lebo vy ste išli smerom do záhuby. Prepadávalo sa Slovensko každým rokom, až sme skončili na 45. mieste a nastúpili sme my. Rozvrátili ste podnikateľské prostredie. Hádzali ste polená podnikateľom, a preto aj dnes, keď sa rozprávame s partnermi v Európskej únii, je rozdiel medzi podnikom v ťažkostiach v Nemecku a podnikom v ťažkostiach na Slovensku. Pretože boli ťažko skúšaní práve tým zhoršovaným a devastovaným podnikateľským prostredím, ktoré ste vy spôsobili. Takže, vy keď tu idete rozprávať niečo o hospodárskom rozvoji, toto je odpoveď. Druhé hovoríte o sociálnom rozvoji... (Prerušenie vystúpenia predsedajúcim.) To tu zaznelo, a to, že ste nedali... (Táto veta bola hovorená súbežne s predsedajúcim.)